ตำรวจเตือน ระวังถูกหลอกไปทำงานต่างประเทศผิดกฎหมาย ผ่านสื่อสังคมออนไลน์
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า ช่วงที่ผ่านมา พบมีประชาชนบางส่วนตกเป็นเหยื่อของการถูกหลอกชักชวนไปทำงานที่ประเทศเพื่อนบ้าน บริเวณเขตเศรษฐกิจพิเศษสามเหลี่ยมทองคำ โดยข้อมูลที่ได้จากผู้เสียหายทราบว่า กลุ่มคนร้ายจะประกาศรับทำงานผ่านสื่อสังคมออนไลน์ อ้างว่า จะเป็นการจ้างไปทำงานในคาสิโนแห่งหนึ่ง ซึ่งจะได้รับค่าตอบแทนสูง เมื่อผู้เสียหายตกลงกับนายหน้าเรื่องการจ้างงานแล้ว นายหน้าก็จะนัดหมายให้เดินทางข้ามชายแดน ผ่านทางแม่น้ำโขง โดยผิดกฎหมาย เมื่อไปถึงจะถูกกักตัวระยะหนึ่ง จากนั้น นายหน้าจะอ้างว่า งานที่จ้างมาถูกยกเลิกแล้ว ให้ผู้เสียหายไปทำงานอื่นที่ผิดกฎหมาย โดยเฉพาะการหลอกลวงผู้อื่นผ่านสื่อสังคมออนไลน์ หากไม่ยินยอม อาจถูกขายต่อเป็นทอดๆ ให้กับนายจ้างรายอื่นและหากต้องการกลับประเทศไทย จะต้องจ่ายค่าไถ่ เป็นเงินประมาณ 200,000  ถึง 300,000 บาท ซึ่งที่ผ่านมา สำนักงานตำรวจแห่งชาติ ได้เข้าให้ความช่วยเหลือคนไทยที่ตกเป็นเหยื่อของขบวนการดังกล่าวอย่างต่อเนื่อง จากข้อมูลของด่านตรวจคนเข้าเมืองเชียงแสน พบว่า ตั้งแต่เดือนสิงหาคม 2564 ถึงปัจจุบัน ได้ช่วยเหลือคนไทยจำนวน 88 คน จึงขอเตือนประชาชนให้ระมัดระวังการถูกหลอกชักชวนไปทำงานในต่างประเทศ โดยเฉพาะการโฆษณาชักชวนผ่านสื่อสังคมออนไลน์และนายหน้าแจ้งว่าให้เดินทางข้ามแดนในลักษณะผิดกฎหมาย เพราะอาจตกเป็นเหยื่อของขบวนการค้ามนุษย์ หรือบังคับใช้แรงงานอย่างผิดกฎหมายประชาชนสามารถตรวจสอบรายชื่อบริษัทจัดหางาน ที่ได้รับอนุญาตตามกฎหมายได้ที่เว็บไซต์กรมการจัดหางาน หรือตรวจสอบข้อมูลเพิ่มเติมเกี่ยวกับการเดินทางไปทำงานที่ต่างประเทศ ได้ที่สายด่วนกรมการจัดหางาน 1694